V: Onkruid by gemmer
Ek wil graag uitvind of daar ’n onkruid- en grasbestryder is wat ek op gemmer kan spuit wat nie die gemmer sal beïnvloed nie?
Deur: Jannie Marais09 Januarie 2020 1614 keer gelees
Die beste advies is om jou naaste handelaar in onkruiddoder te kontak om uit te vind of daar onkruiddoderprodukte is wat vir gemmer geregistreer is. In die geval van gewasse wat op ’n relatiewe klein skaal verbou word, soos onder meer gemmer, is daar dikwels min tot geen onkruiddoders vir die bekamping van onkruid geregistreer.
Die groot koste van registrasie van hierdie middels en die gepaardgaande beskadiging risiko van ’n gewas van hoë waarde lei daartoe dat maatskappye huiwerig is om onkruiddoders vir hierdie gewasse te registreer. Wat die registrasie van plaagdodermiddels betref, lê maatskappye eerder klem op gewasse wat ’n groot mark vir hul produkte inhou. So kan hulle die risiko trotseer omdat die inkomste uit verkope van die produkte groot genoeg is om die risiko te regverdig.
*Dr. Charlie Reinhardt is verbonde aan die Villa Academy en is buitengewone professor in onkruidwetenskap aan die departement agronomie, Universiteit Stellenbosch, en navorsingsleier van die SAHRI aan die Universiteit van Pretoria.